作者:王績
標題:薛記室收過莊見尋率題古意以贈
內容:伊昔逢喪亂，歷數閏當餘。豺狼塞衢路，桑梓成丘墟。餘及爾皆亡，東西各異居。爾為背風鳥，我為涸轍魚。逮承雲雷後，欣逢天地初。東川聊下釣，南畝試揮鋤。資稅幸不及，伏臘常有儲。散誕時須酒，蕭條懶向書。朽木不可雕，短翮將焉攄。故人有深契，過我蓬蒿廬。曳裾出門迎，握手登前除。相看非舊顏，忽若形骸疏。追道宿昔事，切切心相於。憶我少年時，攜手遊東渠。梅李夾兩岸，花枝何扶疏。同志亦不多，西莊有姚徐。嘗愛陶淵明，酌醴焚枯魚。嘗學公孫弘，策杖牧群豬。追念甫如昨，奄忽成空虛。人生詎能幾，歲歲常不舒。賴有北山僧，教我以真如。使我視聽遣，自覺塵累祛。何事須筌蹄，今已得兔魚。舊遊儻多暇，同此釋紛拏。